# data[].attributes.body
Moje ime je Tijana i učiteljica sam prvašića u produženom boravku. Jedna sam od najnovijih članova velikog kolektiva OŠ Augusta Šenoe. Ovdje su me svi vrlo lijepo prihvatili te se nadam da ću imati priliku u našoj školi i nastaviti svoj put. Volim s djecom dijeliti vještine, prenositi svoje znanje, ali isto tako i učiti od njih. Djeca vrlo često iznenade svojim zanimljivim spoznajama i temama što svaki dan čini zanimljivim i dinamičnim.
Slobodno vrijeme najviše od svega volim provoditi na putovanjima koja me ispunjavaju i vesele te s obitelji i dragim prijateljima.

# data[].attributes.body
Učiteljica sam razredne nastave i sasvim slučajno sam završila u ovom pozivu. Hvala susjedi i njezinom tadašnjem prvom razredu koji su me jednostavno zarobili u razredu.
OŠ Augusta Šenoe  bila je moje prvo radno mjesto. Nakon kratkog izbivanja od dvije godine koje sam provela i radila u Kraljevini Nizozemskoj vjerno joj se vraćam.
I još sam tu!
Volim ljude i vjerujem u njihovu dobrotu -moja je  krilatica.
Ono što  me ispunjava su: glazba, ples, smijeh, dobra knjiga, putovanja i skijanje.
Sve to bez obitelji ne bi imalo smisla, a ona je smisao mog bića.
Koliki god bio moj utjecaj na odgoj i obrazvanje djece, toliki je i njihov na mene i moj razvoj. Hvala im na tome!

# data[].attributes.body
Zovem se Kristina. Nova sam vjeroučiteljica od ove školske godine u Šenoi i Pongračevu, na nešto manje od pola satnice. Druga i matična škola mi je Ujević. Kao mala i sve do polaska na fakultet sam htjela biti liječnica ili učiteljica, ali čudni su putevi Gospodnji... evo me kao vjeroučiteljica. Svoj posao i poslanje jako volim i nebi mijenjala nikada. Volim sport i rekreaciju te aktivnosti u prirodi. Volim kreativnost i likovnu umjetnost. Slobodno vrijeme za sebe i hobije nemam jer sam ponosna majka troje male djece, dva dječaka i djevojčice.

# data[].attributes.body
Ja sam Maja Rogulj i učiteljica sam matematike u OŠ Augusta Šenoe. U ovoj školi započela sam svoj učiteljski put i po prvi put se u razredu predstavila kao učitelj matematike, a prošle godine i kao razrednik. Sretna sam što radim posao koji volim i koji me ispunjava, unatoč svim izazovima s kojima se svakodnevno susrećem. Volim Međimurje, moj rodni kraj, volim dobru hranu, glazbu, planinarenje, putovanja, a najviše od svega volim provoditi vrijeme sa svojom obitelji.

# data[].attributes.body
Učitelj sam glazbene kulture u OŠ Augusta Šenoe od početka ove školske godine.  Magistrirao sam trubu na Muzičkoj Akademiji u Zagrebu. Osim trube volim svirati klavir i harmoniku. U slobodno vrijeme aktivno se bavim pjevanjem u klapi, te u župnom zboru. Rodom sam iz Gorskog kotara iz mjesta Ravna Gora, ali već  15 godina živim u Zagrebu. Volim raditi s djecom, podučavati ih glazbi i prenositi im svoju ljubav prema glazbi. Rekreativno se bavim sportom, tenisom i plivanjem.

# data[].attributes.body
Učiteljica sam hrvatskoga jezika i književnosti i ovo mi je treća školska godina u Šenoi. Odmalena sam se igrala učiteljice i nagovarala svoje prijateljice da posjedaju u klupe, a hrvatski sam odlučila studirati tijekom drugoga razreda srednje škole. Vjerujem da mi se ljubav prema čitanju i općenito prema učenju razvila tijekom najranijih posjeta knjižnici s majkom te mogućnosti da sama odaberem slikovnice koje želim. Na nastavi mi je najdraža radost, dječji osmijeh i kreativni pothvati učenika. Jako volim glazbu, cvijeće, zimu, jesen, snijeg i kišu. Najviše od svega volim provoditi vrijeme s obitelji.

# data[].attributes.body
Moje ime je Martina Karabogdan i drugu godinu radim u OŠ Augusta Šenoe kao učiteljica u produženom boravku. Volim rad s djecom jer svaki dan proveden s njima donosi novu avanturu, ali i nove izazove. Također, volim likovnu umjetnost i kreativno izražavanje, često istražujem nove likovne tehnike koje provodim u nastavi s učenicima. U slobodno vrijeme volim gledati filmove, serije i nogometne utakmice, ići u kino, putovati i kuhati. Obožavam more i sunčanje, izlaske i zalaske sunca (na moru su posebno čarobni), a svoj dan ne bih mogla zamisliti bez kave i glazbe :)

# data[].attributes.body
Nova sam učiteljica biologije i prirode, naslijedila sam profačicu Tonšetić. Inače sam završila i kemiju, pa tko zna, možda dobijem barem jedan razred na kemiji iduće godine (voljela bih :)!
Od malena sam govorila da najviše volim prirodu i da ću biti učiteljica, a to se i ostvarilo. Osim biologije i kemije, zanima me sve i svašta. Volim pogledati dobar film, poslušati dobru muziku, upoznavati nove krajolike, planinariti i družiti se s prijateljima. Volim i pjevati i kuhati. Posao mi je zanimljiv, jer kao što učenici uče od mene, i ja od njih naučim puno. Nadam se da ću nakon osam godina iskustva rada u osnovnim i srednjim školama, našoj Šenoi doprinijeti vedrim karakterom, riznicom koja se non stop nanovo puni novim saznanjima i vještinama, društvenošću i  željom za kreativnošću!
Pozdrav svima, i velikima i malenima!

# data[].attributes.body
Moje ime je Vesna i u Šenoi sam učiteljica informatike od 1. do 4.razreda. Volim rad sa djecom jer je uvijek dinamično i zanimljivo. U slobodno vrijeme volim prošetati sa svojim psom po zagorskim brežuljcima i općenito provoditi vrijeme u prirodi. Najdraža boja mi je plava,a najdraže godišnje doba proljeće.

# data[].attributes.body
Učitelj sam razredne nastave, mentor, a neko sam vrijeme predavao i Informatiku u višim razredima osnovne škole. Zadnje dvije godine moj rad poznaju učenici cijele Lijepe Naše, gledatelji "Škole na trećem".

Vješt sam u grafičkom dizajnu pa sam osmislio i dizajnirao mnoge vizuale škole: službeni logo koji je doživio doradu ove godine povodom otvorenja PŠ Pongračevo, plakate, prigodne čestitke, pozivnice, a rado pomažem i u „Uredu 365“.

Osim struke volim slikanje, vrtlarenje, odbojku, planinarenje... Obožavam glazbu i odlaske na koncerte. Sretan sam na otoku Susku i Prviću, a kada se zaželim adrenalina - ukrcam se na avion.

# data[].attributes.body
Učiteljica sam kemije i biologije. Prije 3 godine došla sam u Šenou. U slobodno vrijeme volim šetati, čitati i putovati. Obitelj i vjera su moja životna sidra. Najdraže godišnje doba mi je ljeto.

# data[].attributes.body
Učiteljica sam u produženom boravku. Volim dinamiku u svakodnevnom životu , na poslu i privatno.  Najviše volim provoditi slobodno vrijeme sa svojom obitelji. Sretna sam jer radim posao koji volim jer se, osim u obiteljskom okruženju, izvrsno osjećam i u radu s djecom. Pokreće me dječja jednostavnost, iskrenost , dinamika i toplina.

# data[].attributes.body
Učiteljica sam informatike u OŠ Augusta Šenoe. Volim svoj posao i rad s djecom. Svaki radni dan ispunjen je smijehom, radom i novim izazovima.

Slobodno vrijeme volim provoditi s obitelji i prijateljima. Volim životinje, a najviše svoje ljubimce. Volim putovati, istraživati nova mjesta, slušati rock glazbu i sve lijepe trenutke zabilježiti fotoaparatom.

# data[].attributes.body
Ja sam Renata Matošić, prof. engleskog i talijanskog jezika. U Šenoi sam jako dugo, na roditeljskom već srećem svoje bivše učenike. Jako me veseli porazgovarati s tim "starim" učenicima, danas već odraslim ljudima. U slobodno vrijeme volim putovati, planinariti, čitati, gledati serije, voziti bicikl ili rolati na Jarunu. Imam i mali povrtnjak, a od nedavno i psa tako da mi nikad nije dosadno.

# data[].attributes.body
U OŠ Augusta Šenoe radim već skoro 20 godina. U svom sam radu spojila ljubav prema talijanskom jeziku i prema poučavanju djece.
Volim provoditi vrijeme sa svojom obitelji, baviti se sportom, slušati glazbu, čitati i stalno učiti nešto novo.

# data[].attributes.body
Školski sam pedagog u Šenoi već desetu godinu. Volim rad s ljudima iako je zahtjevan, a najviše volim druženje i rad s djecom jer ona imaju sposobnost razveseliti i ispuniti srce ma koliko u nekom trenutku bilo umorno ili tužno.
Svoje slobodno vrijeme posvećujem svojoj velikoj obitelji koja je moja najveća radost.
Jako volim glazbu, sviram gitaru te pjevam u župnom zboru.

# data[].attributes.body
Učiteljica sam razredne nastave, a u Šenoi sam od 2006. godine. Glazba je moja velika ljubav pa najčešće učenike pozdravljam pjesmom jer i oni u tome uživaju. Dugo sam pjevala, a zatim i surađivala sa zborom Zvjezdice. U školi sam vodila glazbenu radionicu, većinom orijentiranu tradicijskoj glazbi i dječjem folklornom stvaralaštvu kojoj se ove godine ponovo vraćam. Aktivna sam u školskom volonterskom klubu, a želja mi je još više se posvetiti volontiranju van škole.
Najviše uživam u putovanjima s obitelji, druženju s dragim osobama i odmoru na Visu.

# data[].attributes.body
Zovem se Martina, učiteljica sam prirode i biologije. Nedavno sam zaposlena u Šenoi. Volim boraviti u prirodi i fotografirati različite organizme na koje naiđem. Uz sve izazove koje pruža, rad u školi me ispunjava. Da nisam učiteljica vjerojatno bih bila slastičarka jer volim jesti i raditi kolače. Želja mi je upisati tečaj slastičarstva i upoznati nove metode izrade kolača, dekoracija i posluživanja.

# data[].attributes.body
Ime mi je Nataša Jelača i učiteljica sam razredne nastave. U OŠ Augusta Šenoe sam već 20-ak godina. Osim rada u nastavi,  u našoj školi od samih početaka radim sa studentima te vodim Mali zbor (mali je samo po nazivu). Uz učiteljski posao, glazba je moja druga ljubav. Sviram gitaru, klavir  i blok flautu. U slobodno vrijeme uživam u pjevanju u crkvenom zboru, u plesanju na treninzima zumbe , a najviše u druženju sa svojom obitelji.

Moja najdraža "učiteljska"  poslovica (kineska) je:
"Ako planiraš za jednu godinu, posadi žito. Ako planiraš za deset godina, posadi drvo. Ako planiraš budućnost, odgajaj djecu."

# data[].attributes.body
Ja sam Lovorka, no u Šenoi me od 2015. godine gotovo svi zovu teacher. Profesorica sam engleskog i španjolskog jezika i volim predavati, ali i prevoditi. Ostatak vremena pokušavam provesti putovajući, planinareći, plivajući, pjevajući ili plešući. Volim koncerte, kino i kazalište, kvizove, dobre dokumentarce, britanske krimi serije, španjolsku umjetnost i punk. Planiram naučiti još jedan strani jezik i završiti goblen.

# data[].attributes.body
Bok svima! Ja sam Mila. Učiteljica sam u produženom boravku. Volim djecu, životinje i Sunce.  Sin mi se zove Otto i ima 6.5 godina. Slobodno vrijeme uživam provoditi s njim jer je zanimljiv mali čovjek. Također u slobodno vrijeme se volim brinuti o cvijeću, slikati i svirati gitaru. Znam par akorda i nemam najljepši glas, ali to me ne sprječava u teroriziranju ukućana :). Imam zamorčicu Cookie i dvije mačke: Mikmik i Limbo.

# data[].attributes.body
Ime mi je Josip i 1990. godine (kada je slikana ova fotografija) bio sam učenik 7.d u Šenoi. U rujnu 2000. godine vratio sam se u Šenou kao vjeroučitelj. Volim svoju obitelj i prijatelje... volim učiti i poučavati... volim sport i glazbu... volim smijeh i zajedništvo... volim molitvu i neočekivane susrete... volim prirodu i izlete... Volim sve što vole mladi da bi mladi zavoljeli Onog kojeg ja volim, a to je moj najbolji Prijatelj Isus.

# data[].attributes.body
U OŠ Augusta Šenoe radim kao učiteljica u programu produženog boravka od 2019. godine.
Veseli me rad s djecom jer mi uvijek uljepšaju dan i poprave raspoloženje.
U slobodno vrijeme volim ići na koncerte, glazbene festivale, u kino i kazalište. Odmaram uz filmove, serije i knjige, a najviše u društvu obitelji i prijatelja.

# data[].attributes.body
Evo i mene. Kažu svi da zapamte svoju prvu učiteljicu. Kroz svoj rad s djecom pazim da ta sjećanja budu samo pozitivna. Biljana Gaš, mag. prim. educ., mentor, inovator ;), animator, motivator, prijatelj budućih uspješnih sretnih ljudi.
U meni teče Rijeka, a stalno se vraćam Zagrebu.

# data[].attributes.body
Pozdrav svima! Zovem se Marina i u Osnovnoj školi Augusta Šenoe radim od 2018. godine kao stručni suradnik edukacijski rehabilitator. Najdraži dio rada u školi mi je druženje i rad s djecom. Puno radimo na brojnim vještinama, razgovaramo, učimo kroz igru. Živim u lijepoj Velikoj Gorici kojom često prošećem. U slobodno vrijeme, osim šetnje, volim pročitati dobru knjigu i slušati glazbu. Kroz ove godine rada u školi mogu reći da je Dostojevski bio posve u pravu kada je rekao: „Duša ozdravi kad je s djecom.“ Nadam se da ću još mnogo godina provesti u tom dobrom društvu. :)

# data[].attributes.body
Učiteljica sam razredne nastave u Šenoi već 22 godine. Volim svoj posao, druženje s prijateljima, glazbu , filmove i serije.
Ono što me činilo drugačijom ili čudnom bila je moja snaga koju sam uvijek pronalazila u svom životu.
Bilo mi je zadovoljstvo raditi s jako puno divnih ljudi tijekom godina, bilo je to divno iskustvo i nadam se da će se nastaviti.

# data[].attributes.body
Ja sam prof. hrvatskoga jezika i dipl. bibliotekarka. Ponosna sam  što sam (trenutno) među najdugovječnijim djelatnicima u Šenoi. Koliko dugo? Dvije godine više od trećine godina postojanja naše škole. Uh! (Čitaj: još nekoliko godina do mirovine!) Što me toliko dugo zadržalo na Selskoj cesti 95?
Možda igra slučaja ili prst sudbine!? U svakom slučaju poklopila se: ljubav prema lijepoj riječi i čitanju u živahnom okruženju dječice i dragih ljudi, ponos što škola nosi ime Augusta Šenoe, a možda i to što su tu moja dva književnička prezimena  (rođenjem - Jurić, a udajom - Šimić).
Volim i...i dobre fimove, glazbu, mora i oceane, livade i planine, putovanja i životinje.... volim...
Voli i svoje kćeri i muža (naravno).

# data[].attributes.body
Zovem se Ana i profesorica sam hrvatskoga i ruskoga jezika. Radim u školi 15 godina i jako volim svoj posao. Knjige i jezici su moja velika ljubav. Uz rad u školi godinama sam se bavila prevođenjem i lektoriranjem.
Osim čitanja, volim odlaske na koncerte i u kazališta. Vikende i godišnje odmore provodim na putovanjima s obitelji i prijateljima.

# data[].attributes.body
Rođena sam Zagrepčanka i volim tradicionalne zagrebačke sportove: klizanje i skijanje.
Judo je na posebnom mjestu u mom životu. S judom sam se susrela u srednjoj školi i on je obilježio moj život. Zbog juda sam umjesto PMF-a izabrala KIF.
Svojoj djeci sam i mama i trenerica:  kćer je bila uspješna klizačica, a sin osvajač 120 medalja u judu. I ja sam bila trofejna judašica i osvajačica brojnih odličja u tom plemenitom sportu.
Rolanje je moje ljetno klizanje i često me možete sresti kako na rolama kružim oko Jaruna.
Obožavam svoj posao učiteljice i trenerice, volim natjecanja i sportske izazove.
U novoj sportskoj dvorani Pongračevo vodim slobodne sportske aktivnosti za sve Šenoine učenike.
Sljeme je moja najdraža planinarska i skijaška destinacija.
Volim pse, sada imam psa ljubičastog jezika po imenu Snowy pasmine Chow Chow .
Uživam u berbi kestena, uređenju vrta, košenju, uzgoju jagoda, trešanja, oraha i Cherry rajčica.
Ponekad umjesto večere pojedem Tiramisu ili samoborsku kremšnitu.
Orbitrek, TRX, bućice i fitnes klupa glavni su ukras moje dnevne sobe.

# data[].attributes.body
Učiteljica sam razredne nastave. Ove godine sam postala prvi put razrednica i to prvog razreda.
Oduvijek sam htjela biti učiteljica, a moj san se ostvario. Obožavam svoj posao. U našoj školi radim tek četiri godine a nadam se da ću ostati zauvijek (do mirovine). Škola je moj drugi dom, a učenici i kolege su moja druga obitelj. U slobodno vrijeme volim dugo piti kavu, čitati , kuhati te biti s prijateljima i obitelji.

# data[].attributes.body
Učitelj sam razredne nastave. Predajem u 3.f razredu. Hobiji su mi nogomet i trčanje. Volim pročitati dobru knjigu. Posebno mi je drag Nesbo i njegovi krimići.

# data[].attributes.body
Učiteljica sam matematike u OŠ Augusta Šenoe još od kraja prošloga stoljeća. Ne mogu se zamisliti da radim bilo koji drugi posao osim ovoga. Iako je posao zahtjevan, uživam u svim njegovim izazovima.
U slobodno vrijeme volim čitati kriminalističke romane i knjige za djecu (jer sam u duši još uvijek dijete). Najdraža knjiga mi je Tajna zelenog pečata autorice Hane Ožogovske.
Jako volim životinje. Trenutno imam 2 papige, zeca, a zadnjih godinu dana i psa, malu energičnu mješanku. Osim njih imala sam i mačke, ribice, hrčke, leminge i kornjaču.

# data[].attributes.body
Učiteljica sam razredne nastave i mentorica studentima Učiteljskog fakulteta. U Šenoi sam od 2000. godine. Volim rad u razredu, volim glazbu i duge šetnje u prirodi s mojim psom.
Od kada sam u Šenoi vodim dramsku skupinu i uživam se izražavati na sceni ili iza scene. Volim pisati i stvarati dramske minijature.
Imam puno "drugih ljubavi" osim škole:) Dugo sam radila u mas medijima, na radiju i televiziji kao glazbena urednica i spikerica.
Obožavam filmove i serije.
Opušta me sadnja i presađivanje cvijeća i briga o biljkama općenito.
Svoje slobodno vrijeme i godišnje odmore najradije trošim na putovanja s obitelji i prijateljima. Nekada tražim osamu na hrvatskim otocima, a nekad hrlim u gužvu i buku velegrada.
Ako ne postanem poljoprivrednica, ostajem učiteljica u Šenoi do penzije!

# data[].attributes.body
U osnovnoj školi najbolji predmeti su mi bili likovni i tjelesni, ali nisam mogla znati da ću jednog dana u budućnosti predavati jedan od njih. Koliko stignem bavim se umjetnošću. Crtam, slikam, radim keramičke skulpture a u zadnje vrijeme pomalo i glumim u predstavi Gornjogradske coprnice. Volim se puno rekreirati, ići u prirodu, voziti bicikl i plesati. Sjetite se mog drugog omiljenog predmeta! Od muzike volim slušati Boba Dylana, Nicka Cavea, RHCP, The Rolling Stones i drugu sličnu rock glazbu ali i jazz, klasiku i etno glazbu. Od pisaca koje sam čitala najbolji dojam su na mene ostavila djela Milana Kundere, Franza Kafke, Bele Hamvasa, Sergeja Jesenjina i Waltha Whitmana. Vama preporučam ako još niste da pročitate svakako djela Zvižduk s Bukovca, Mali princ, Gonič zmajeva i Dječak, krtica, lisica i konj.

# data[].attributes.body
Učiteljica engleskog jezika koja u slobodno vrijeme voli putovati. Upoznavanje novih gradova i različitih kultura mi čini poseban gušt. Osim Like, London je destinacija kojoj se rado vraćam te kroz svoj predmet i vlastito iskustvo upoznajem učenike sa znamenitostima i zanimljivostima toga grada.

Uz putovanja slobodno vrijeme volim provesti u društvu omiljenih ljudi, voziti bicikl i baviti se sportom.

# data[].attributes.body
Logo školskog projekta i projektnog dana: 90 mi je tek, koji će se održati od 20. do 24. studenog 2022., a svečana akademija 24.11.2022.

# data[].attributes.body
Ime mi je dubrovačko, ali brežuljkasti kraj moj je zavičaj. Svetu Nedelju nosim u 💓. Puno je godina prošlo otkad sam se zaposlila kao učiteljica u školi (čitaj > 20)  i puno se generacija školaraca družilo sa mnom. U Osnovnoj školi Augusta Šenoe zadužena sam samo za ˝ekače˝.😍
Oduvijek sam znala da ću biti učiteljica i kao mala igrala sam se samo škole. Šarala i pisala po podu, zidovima, novinama.... čitala i ˝podučavala˝ svoje plišane medvjediće.

Volim smijeh, igru, prirodu i životinje.  Ovisna sam o kavi i izletima. Puno čitam, a najviše volim bajke, od onih  starih, hrvatskih narodnih bajki do modernih likova poput Harry Pottera. Najljepše mi je čitati pod dekicom dok vani pada kiša, tada gutam knjige. Što čarobnije to bolje.

Obožavam jesen zbog boja i mirisa i okusa i rođendana, naravno. 🎃

# data[].attributes.body
Zovem se Ana i profesorica sam povijesti i geografije. Nemojte me pitati koji predmet više volim predavati. Nekad jedan, nekad drugi.
U Šenoi radim već dvoznamenkasti broj godina (ako sam dobro izračunala, radim 1/6 godina od obljetnice koju slavimo ove godine).
Obožavam putovanja. Bilo gdje (Hrvatska, Europa, svijet). Samo da se putuje i upija nova kultura, običaji i hrana.
Hranu isto volim. I pripremati i jesti. Nemam ništa protiv ni da mi netko drugi skuha. Ili me odvede u restoran.
Posljednjih godina najdraži hobi mi je trčanje.  Prije toga mi je trčanje bilo fuj (Zato "Nikad ne reci nikad").
Kad odmaram, volim pročitati dobru knjigu. Krimići su mi na prvom mjestu. Još ako tu knjigu čitam na Korčuli ili Mljetu, to je odmor iz snova 🌊

# data[].attributes.body
Učiteljica sam engleskog i talijanskog jezika, no već sam punih 9 godina ravnateljica škole. Volim svoj posao jer je izazovan, dinamičan i nepredvidljiv.  U slobodno vrijeme puno čitam i putujem. Najdraža boja mi je smeđa jer je to boja čokolade. I najviše se volim odmarati u Konavlima.

# data[].attributes.body
Učiteljica-savjetnica Tehničke kulture - što samo govori da obožavam tehniku, alate, strojeve, računala - stalno nešto popravljam i sređujem i imam hrpu ideja kako zainteresirati djecu i mlade za tehniku.
Jako volim izazove i uvijek sam spremna naučiti nešto novo, usavršiti se, ali i pomoći savjetom, uputom i primjerom.
Dugogodišnja sam djelatnica OŠ A. Šenoe, tj. točnije 5.9.2022. se navršilo točno 34 godine da radim u "prizemlju" naše školske zgrade :D u meni najljepšoj učionici - učionici/radionici Tehničke kulture.

# data[].attributes.body
Predstavljanje djelatnika škole, prigodom obilježavanja 90 godina rada osnovne škole Augusta Šenoe, Zagreb.